Jarkko Tamminen

Jarkko Petteri Tamminen (s. 23. syyskuuta 1976) on suomalainen näyttelijä, ääninäyttelijä ja imitaattori.
Elämä ja ura.
Opiskelu.
Tamminen suoritti ylioppilastutkinnon Kallion lukiossa. Armeijan hän kävi Merivoimissa. Käytyään armeijan hän pääsi Ylioppilasteatteriin sekä osallistui Stella Polariksen improvisaatiokursseille. Keväällä 2003 hän pääsi neljännellä yrittämällä Teatterikorkeakouluun. Hän valmistui sieltä näyttelijäksi keväällä 2008. Vuodesta 2010 hän opiskeli laulua Compelete Vocal Institutessa, josta valmistui laulunopettajaksi/voice coachiksi keväällä 2019.
Imitaattorina.
Tamminen osaa imitoida esimerkiksi Andy McCoyta, Aira Samulinia, Timo T. A. Mikkosta, Kaj Kunnasta, Tarja Halosta ja Iiro Seppästä. Hän sai jo nuorena oppia imitaattori Joonas Myllyveräjältä ja näyttelijä Jukka Puotilalta. 12-vuotiaana poika pääsi esittämään ensimmäisiä imitaatioitaan "Yy-Kaa-Koo"-lastenohjelmassa. Sittemmin Tamminen on esiintynyt useassa televisiosarjassa esittämässä imitaatioitaan.
Tammisen monipuoliset imitaatiotaidot tulivat kunnolla esille imitaatioshow "Stars Show’ssa", joka pyöri syksyllä 2013 Linnanmäen Peacock-teatterissa. Siinä hän imitoi yli 40 hahmoa, joista yli puolet olivat lauluimitaatioita Paula Koivuniemestä J.Karjalaiseen ja Robin Packalenista Antti Tuiskuun. Syksyllä 2014 esityksestä esitettiin lisäesityksiä. Keväällä 2015 Nelosella esitettiin Tammisen imitaatioihin perustuvaa viihdeohjelmaa "Big Bang!"
"Stars Show" sai jatkoa syksyllä 2016, jolloin Tammisen ja Laura Voutilaisen yhteisshow nähtiin Oulussa, Kuopiossa, Lahdessa, Jyväskylässä, Tampereella ja Turussa. Kiertue huipentui "Stars Show XXL:ään" Hartwall Arenalle, jossa nähtiin myös useita vierailevia esiintyjiä. "Stars Show XXL" esitettiin syksyllä 2017 televisiosarjana MTV3-kanavalla. Syksyllä 2019 hän valmisti uuden liveshow "Jarkko Tamminen Show:n". Kiertueen päätyttyä esityksestä tehtiin tallenne, jota esitettiin televisiosarjana MTV3-kanavalla syksyllä 2020. Sarja kantoi nimeä: ""Jarkko Tamminen Show - livenä lavalla", kausi 1". 
Tammisen "Kuuleeko..?"-imitaatiokiertue kiersi Suomea syksyllä 2021 sekä keväällä ja syksyllä 2022. 
Syksyllä 2023 Tamminen sai oman sketsisarjan MTV3-kanavalle, nimeltään: "Jarkko Tammisen maailma". Samana syksynä hän teki Suomen kiertueen uusimman live-esityksensä kanssa.
Syksyllä 2024 hän päivitti suositun "Kuuleeko..?"-imitaatioesityksensä, ja kiersi Suomessa 35 eri kaupunkia. Loppuvuodesta MTV3 näytti Jarkon edellisen syksyn 2023 kiertuetallenteen tv-sarjana. Sarja oli nimeltään: ""Jarkko Tamminen Show - livenä lavalla", kausi 2."
Ääninäyttelijänä.
Tamminen on toiminut myös dubbaajana lukuisissa animaatioelokuvissa ja -sarjoissa. Hän aloitti dubbauksen jo 15-vuotiaana Disneyn "Peter Panissa". Muihin hänen tunnetuimpiin äänirooleihin kuuluvat mm. aikuinen Herkules "Herkuleksessa", Keisari Kuzco "Keisarin uusissa kuvioissa" ja sen jatko-osissa sekä Tintti "Tintin seikkailut"-piirrossarjassa. Hän on myös ohjannut dubbauksia, joista suurin työ on "Pienen merenneidon" uusi jälkiäänitys keväällä 1998. Hän teki VR:lle kuulutuksia vuoden 2015 kesän aikana, osana VR:n "junakesäylläreitä". Tamminen toimi myös vuosina 2009–2019 NRJ- ja Nostalgia-radiokanavien kanavaäänenä. Helmikuussa 2022 hänet palkittiin Kaiku-Gaalassa "Vuoden ääninäyttelijä" -palkinnolla. Samana vuonna hän antoi äänensä "Hurja Jengi"-elokuvan Professori Marmeladille.
Näyttelijänä.
Tamminen on näytellyt sekä teattereissa että elokuvissa ja televisiosarjoissa. Hän näytteli Kansallisteatterissa "Paratiisin lapset" -nimisessä näytelmässä loppuvuonna 2005 sekä kesällä 2007 UIT:n revyyssä "Da Lintsi -koodi". Vuonna 2009 hänellä oli päärooli Melchiorina Helsingin Kaupunginteatterin musikaalissa "Spring Awakening". Hänellä on myös rooli elokuvassa "Vares – Uhkapelimerkki" (2012).
Laulajana.
Jarkko Tamminen oli mukana "Masked Singer Suomi" -ohjelman toisella kaudella syksyllä 2020. Hän sai kilpailussa hopeasijan. Hän esiintyi ja lauloi naispuolisena hahmona nimeltä Hiirulainen. Hiirulaisen yllä oli vaaleanpunainen "karvainen" kotelomekko ja säärystimet. Mekon alla oli harmaa ohut paita, käsissä satiinihansikkaat ja sormuksia, ja hiirenpäisen hahmon korvissa roikkui korut. Hahmon elekieli oli tulkittavissa naiselliseksi. Ohjelman panelisteista sekä Jenni Kokander, Maria Veitola että Christoffer Strandberg arvelivat, että Hiirulaisen maskin alta paljastuu Jutta Larm. Vain Janne Kataja uskalsi veikata, että naamion takana olisikin miespuolinen henkilö, mutta hänen arvauksensa osui Sami Hintsaseen.
Tamminen esitti "Masked Singer Suomi" -ohjelmassa muun muassa Haloo Helsinki! -yhtyeen ”Pulp Fiction” -kappaleen, Billie Eilishin ”Bad Guy” -kappaleen, Tones and I:n kappaleen ”Dance Monkey”, ”Ave Marian”, Gary Mooren kappaleen “Over the Hills and Far Away” ja Carole Kingin kappaleen “(You Make Me Feel Like) A Natural Woman”.
Laulutaitojaan Tamminen pääsi esittämään myös Nelosen "Tähdet, tähdet" -tuotannossa keväällä 2023, jossa hän pääsi aina semifinaaliin asti.
Syksyllä 2025 Tamminen kiersi Suomea "Lauluilta"-nimisen laulutuotannon merkeissä. Se perustui hänen omaelämäkerralliseen tarinaansa.
Yrittäjänä.
Tamminen perusti ohjelmatoimisto Ohjelmakauppa Oy:n yhdessä Totte Westerlundin kanssa 2005. Hänen oma yrityksensä Comedy Corner Oy on tuottanut TV-ohjelmia ja kiertueita vuodesta 2015 alkaen. Vuonna 2020 hän perusti yhdessä Petri Roivaisen kanssa viihdetoimisto Superstar Agency Oy:n. 
Muuta.
Jarkko Tammisen isoisän isä oli kirjailija Juuse Tamminen.